L’Àrea de Benestar Social organitza un concert per a celebrar el Dia de la Família
11 de Mayo de 2016

Carcaixent

Amb motiu de la celebració del Dia Internacional de la Família, l’Àrea de Benestar Social de l’Ajuntament de Carcaixent ha organitzat per a este diumenge 15 de maig el concert “Música descriptiva i contes narrats”, a càrrec de la Banda Juvenil de la Lira i Casino Carcaixentí. Es tracta d’un espectacle lúdic i didàctic per a tots els públics que ofereix la possibilitat de dur a la pràctica el valor de compartir el temps en família i gaudir de la convivència. El Dia Internacional de la Família se celebra cada 15 de maig i ofereix una oportunitat per conscienciar la societat en relació a l'estat en què es troben les famílies, els seus desafiaments i problemes, així com per promoure'n accions apropiades per a la seua defensa.

Teresa Oliver, regidora de Benestar Social de l’Ajuntament de Carcaixent, ha explicat la voluntat de la seua àrea de treballar per les famílies des d’una perspectiva global i integradora, “som conscients del pes que té la família en la societat i de la necessitat de l'aplicació de polítiques àmplies, que miren la solució de qüestions relacionades amb les famílies”. Per això, ha explicat que, “un any més, ens sumem a la inspiradora proposta que fan les Nacions Unides i celebrem el Dia Internacional de la Família. Creiem que la proposta musical de la Lira és una excel·lent manera de potenciar el lema d’este any, ‘Garantir una vida sana i promoure el benestar per a tots en totes les edats’”.

La Banda Juvenil de la Societat Musical Lira i Casino Carcaixentí està formada actualment per 50 músics entre 11 i 14 anys. Amb el nou espectacle que presenten, “Música descriptiva i contes narrats”, pretenen que tots els espectadors arriben a identificar, a través del text de la narració, els instruments de la banda, personatges variats, plànols sonors, la intriga, la tensió… Tot un conjunt de sensacions que faran que el públic se senta part de la història.

El concert tindrà lloc el diumenge 15 de maig a les 19:00 hores al Teatre D. Enrique. L’entrada és lliure per a famílies fins a completar-ne l’aforament.